Temesváron született, ahol atyja jó hírű orvos volt. 1848-ban mint V. osztályos gimnáziumi tanuló beállt honvédnek és végig küzdötte a szabadságharcot, ahol az őrmesterségig vitte. 1849-ben visszatért az iskolába és a gimnáziumot Szegeden folytatta. A jogot Nagyváradon és Pesten végezte, ahol a doktori és ügyvédi oklevelet megszerezve, Temesvárt mint ügyvéd telepedett le. Majd két évtizedig Dél-Magyarország birtokosainak legkeresettebb jogtanácsosa volt és Temesvár város, valamint Temes vármegye közéletében vezérszerepet vitt. 1872-től a temesvári és 1878-tól 1901-ig a rittbergi (végvári) kerület országgyűlési képviselő tagja volt. 1899. május 16-án az országgyűlési Szabadelvű Párt egyik alelnökévé választotta. Utolsó éveiben szinerszegi (Temes megye) birtokán könyveinek és gazdaságának élt.